**ЕТИЧКИ КОДЕКС НА ОДНЕСУВАЊЕ ВО ООУ Карпош с. Умин Дол**

**I ОСНОВНИ ОДРЕДБИ**

**Член 1.**

Со КОДЕКС НА ОДНЕСУВАЊЕ ВО УЧИЛИШТЕ (во понатамошен текст: кодекс) се даваат насоки за однесување на вработените, учениците и родители на ученици и трети лица во ООУ “Карпош” с. Умин Дол, Куманово.

**Член 2.**

Со почитување на кодексот се обезбедува успешно одвивање на воспитно-образовната работа во училиштето, се подобрува работната дисциплина, безбедноста во училиштето, се заштитува училишниот имот како и имотот на учениците, вработените, родители на ученици и трети лица со што се подобрува угледот на училиштето.

**Член 3.**

Во училиштето се развиваат и негуваат односи на меѓусебно разбирање и почитување на личноста на учениците, вработените, родителите на ученици и трети лица.

**Член 4.**

Во училиштето се забрануваат активности со кои се загрозува, омаловажува или дискриминираат групи или поединци врз основа на расна, национална, јазична верска или полна припадност, физичка или психичка конструкција, возраст, социјален или културен статус, имотна состојба, политичко определување како и поттикнување на такви активности. Под дискриминација на ученици се подразбира секое непосредно или посредно правење на разлики со цел за спречување на остварување на правата, намалување на правата или престанување на еднакво третирање на ученици.

**Член 5.**

Во училиштето е забрането секој вид на насилство (физичко, психичко и сексуално) и навреда на личноста на учениците и вработените.

**Член 6.**

Во училиштето не е дозволено физичко казнување на ученици или казнување со кое се повредува нивниот психички интегритет.

Кон учениците кои ќе извршат повреда на обврските на учениците може да се применат само оние педагошки мерки кои се утврдени со закон или со статут на училиште.

**Член 7.**

Во училиштето не е дозволено политичко дејствување или организирање ниту пак користење на училишните простории во такви намени.

**II ОДНЕСУВАЊЕ НА ВРАБОТЕНИ**

**Член 8.**

Вработените имаат обврска со својата работа, севкупно однесување и изглед да придонесуваат кон угледот на училиштето и развивање на позитивна атмосфера во истото.

**Член 9.**

**Сите вработени се должни:**

1. редовно и навремено да доаѓаат на работа.
2. да доаѓаат на работа прикладно облечени; (не е дозволено носење на шорцеви, куси панталони, кратки маици, фустани и блузи со длабоко деколте, проѕирна гардероба...) да се води сметка со својот изглед да придонесуваат кон угледот на својата професија и воспитно да делуваат на учениците.
3. пред или за време на работата да не се конзумира алкохол или друго средство кое може да влијае на способноста за работа.
4. да го почитуваат правилото за непушење во училишните простории.
5. навремено да го известуваат директорот и/или секретарот за отсуство од работа.
6. да се грижат за остварување на правата, обврските и одговорностите на учениците.
7. да се воздржуваат од дејствија со кои се кршат правата на учениците и други лица.
8. да не внесуваат оружје или други опасни средства во училиштето со кои може да се загрози здравјето или животот на учениците, вработени и трети лица или со кои може да се нанесе материјална штета на училиштето.
9. за време на наставен час да не се користат мобилни телефони или други средства со кои може да се пречи на наставата.
10. средствата на училиштето и потрошниот материјал да го користат само во службени цели.
11. да не се изнесува педагошка евиденција, други документи средства на училиште или потрошен материјал без одобрување од директор и тоа само во посебни ситуации.

**Член 10.**

Наставникот е должен да дојде во училиштето најмалку 30 минути пред почеток на час.

**Член 11.**

Дежурниот наставник е должен да дојде во училиштето најмалку 45 минути пред почеток на настава.

Дежурниот наставник своето дежурство го изведува пред часовите и за време на одморите.

**Член 12.**

**Дежурниот наставник има должност:**

1. да се грижи за одржување на ред и безбедност во училишната зграда и дворот.
2. превзема мерки во случај на нарушување на редот или безбедноста.
3. доколку настапат поголеми проблеми го известува директорот на училиштето.
4. дежурството се одвива во училишните ходници, училишниот двор како и во училници опремени со компјутери.

**Член 13.**

Хигиеничарите се должни доколку не обавуваат некоја итна работа во други делови на училишната зграда да дежураат кај главниот влез во училиштето за време на големиот одмор.

**Член 14.**

Хигиеничарите се должни веднаш да го известат дежурниот наставник, директорот или психологот за секое нарушување на редот и безбедноста во училиштето.

**III ОДНЕСУВАЊЕ НА УЧЕНИЦИ**

**Член 15.**

**Учениците се должни да:**

1. дојдат во училиштето најмалку 10 минути пред почеток на наставата или друг облик на ВОД.
2. да се придржуваат на Кодекс и други општи акти на училиштето во просториите на училиштето и школскиот двор, на други места на кои се изведува настава како и на патот помеѓу домот и училиштето.
3. за разрешување на проблеми со други ученици, наставници, трети лица да се обратат на одделенскиот раководител, училишниот психолог а по потреба и директорот на училиште.
4. да бидат редовни во училиштето.
5. да не доцнат.
6. да бидат совесни за време на изведување на наставата.
7. да не пречат на изведување на наставата и да не отсаствуваат од час или друг облик на ВОД без одобрување на наставникот.
8. да ги почитуваат другите ученици и вработени во училиштето.
9. да се однесуваат културно и пристојно кон другите ученици, вработени и трети лица.
10. да се облекуваат пристојно, да се грижат за личната хигиена и да бидат уредни.
11. навремено да ги правдаат изостаноците.
12. да ги чуваат личните работи, работите на другите ученици како и средствата на училиштето.
13. да се грижат за компјутерската опрема на училиштето.
14. да се грижат за чистотата и изгледот на учулишните простории и дворот.
15. да ја почитуваат забраната за употреба на мобилни телефони за време на наставата како и други средства со кои може да се пречи на работата.
16. да не носат оружје или други средства со кои може да се загрози здравјето или безбедноста на другите ученици, вработени и трети лица.
17. да не пушат, пијат алкохол или консумираат наркотици како и да не поттикнуваат други ученици на такви постапки.
18. да не предизвикуваат тепачки или да учествуваат во нив.
19. да не користат пцуење и други форми на вулгарни зборови во меѓусебна комуникација.
20. да не користат навреди на основа на расна, верска, полова или национална основа.
21. ученици кои во своите училишни активности сакаат да вклучат и лица кои не се ученици од нашето училиште мораат да побараат одобрување од страна на директорот.
22. да ги почитуваат своите обврски кон училиштето како и да ги користат своите права во истото.

**Член 16.**

Ученици коишто ќе задоцнат на час не треба да се задржуваат во ходниците или надвор од училиштето.

**Член 17.**

По завршување на обврските во училиштето учениците се должни да го напуштат училиштето. Оние ученици коишто го користат бесплатниот автобуски превоз организиран од страна на училиштето не смеат да задоцнат за истиот и тоа:

1-ва смена, најдоцна до 1315 часот.

2-ра смена, најдоцна до 1915 часот.

**Член 18.**

Дежурните ученици се должни:

1. да известуваат за отсатни ученици.
2. да ја бришат училишната табла.
3. да се грижат за работите на другите ученици и наставни средства.
4. да се грижат за компјутерската опрема во училницата.
5. да го известат наставникот за секое исчезнување или оштетување на опремата.
6. да го известат одделенскиот раководител за секој можен конфликт или несакана ситуација во одделението.

**IV ОДНЕСУВАЊЕ НА РОДИТЕЛИ НА УЧЕНИЦИ ИЛИ ТРЕТИ ЛИЦА**

**Член 19.**

Родители на ученици и трети лица ( во понатамошен текст: трети лица) должни се да го почитуваат кодексот на однесување и другите општи акти на училиштето.

**Член 20.**

Третите лица при влез во училиштето должни се своето присуство да го јават кај некој од вработените.

**Член 21.**

Третите лица должни се кон учениците, вработените или други лица кои ќе се затекнат во училишните простории и двор да се однесуваат пристојно и културно.

**Член 22.**

Третите лица се должни да го почитуваат правилото за непушење во училишните простории.

**Член 23.**

Родители на ученици покрај правилата кои важат за трети лица ги имаат и следниве обврски:

1. навремено да ги правдаат изостаноците на своето дете.
2. на повик од некој од вработените во училиштето ( наставник, психолог, секретар или директор) да дојдат во училиштето.
3. редовно да доаѓаат на родителски средби.
4. редовно да се интересираат за успехот поведението и напредокот на своето дете.
5. да соработуваат со одделенсиот раководител, наставник, психолог и директорот на училиштето.
6. редовно да ги вршат уплатите на средства за потребите на нивните деца (осигурување, екскурзии, списанија...).
7. редовно да учествуваат во работата на органите на училиштето каде се членови.
8. да ги почитуваат правилата на однесување во училиштето и тоа:

* да доаѓаат пристојно облечени.
* не влегуваат во училиници за време на час.
* да не го испраќаат своето дете до училница.
* да не се задржуваат по ходници на училиштето.
* да не користат мобилни за време на родителски средби.
* да не внесуваат оружје и други опасни средства во училишните простории.
* да не превземаат дела со кои се кршат правата на учениците, вработените или трети лица во училиштето.

**V ЗАВРШНИ ОДРЕДБИ**

**Член 24.**

Почитување на Кодексот на однесување во училиштето ОУ “Карпош” с. Умин Дол, Куманово е задолжително за сите вработени, ученици, родители на ученици како и трети лица кои се во посета на училиштето.

**Член 25.**

Почитување на правилата на однесување кои се наведени во Кодекс на однесување во учелиштето се со цел да се создадат услови за успешно одвивање на воспитно -образовна работа, да се обезбеди напредокот на учениците како и да се подобри угледот на училиштето.

**Член 26.**

Овој Кодекс на однесување во училиштето стапува на сила веднаш по одобрување од страна на Училишниот одбор.

Дата Директор

\_\_\_\_\_\_\_\_\_2023 година \_\_\_\_\_\_\_\_\_\_\_\_\_\_\_\_\_\_\_\_

с. Умин Дол Тања Тодоровска